《月静庾公楼》
宋代·林希逸

明月今宵好，曾经照庾公。登楼当静夜，怀古对秋风。

飞镜缘空上，危檐映水中。胡床无恙否，岸帻为谁雄。

老子今何在，寒光昔亦同。清谈孤此景，白发向江东。

作者简介：福州福清人，字肃翁，号竹溪、庸斋。理宗端平二年进士。善画能书，工诗。淳祐中，为秘书省正字。景定中，迁司农少卿。官终中书舍人。有《易讲》、《考工记解》、《竹溪稿》、《鬳斋续集》等。